b'\n_START_ARTICLE_\nSalvator Rosa\n_START_PARAGRAPH_\nSalvatoras Roza (it. Salvator Rosa, 1615\xc2\xa0m. Aranela, Italija\xc2\xa0\xe2\x80\x93 1673\xc2\xa0m. kovo 15 d.)\xc2\xa0\xe2\x80\x93 XVII a. ital\xc5\xb3 baroko epochos tapytojas, grafikas. Buvo poetu ir muzikantu. Lietuvos dail\xc4\x97s muziejaus rinkiniuose yra jo paveikslas \xe2\x80\x9e\xc5\xa0v. Paulius Atsiskyr\xc4\x97lis\xe2\x80\x9c (nuolatin\xc4\x97je ekspozicijoje Radvil\xc5\xb3 r\xc5\xabmuose), M. K. \xc4\x8ciurlionio muziejaus \xe2\x88\x92 \xe2\x80\x9eKiro suradimas\xe2\x80\x9c (Mykolo \xc5\xbdilinsko dail\xc4\x97s galerija).\n_START_SECTION_\nBiografija\n_START_PARAGRAPH_\nSalvatoras Roza gim\xc4\x97 1615\xc2\xa0m. Renelos (kitaip Arenelos) kaime prie Neapolio. Jo t\xc4\x97vai Vita Antonio ir Giulia Greca Rosa gyveno skurd\xc5\xbeiai. \xc5\xa0eimoje buvo bent 5 vaikai. Tiksli Salvatoro gimimo data ne\xc5\xbeinoma, tai gal\xc4\x97jo b\xc5\xabti bir\xc5\xbeelio 20 arba liepos 21 d. T\xc4\x97vas Antonio buvo mokytas architektu. I\xc5\xa1 prad\xc5\xbei\xc5\xb3 Salvatoras buvo nusi\xc5\xb3stas mokytis \xc4\xaf vienuolyn\xc4\x85 Neapolyje, kur buvo mokomi skurd\xc5\xbei\xc5\xb3 t\xc4\x97v\xc5\xb3 vaikai, kad tapt\xc5\xb3 dvasininku (tikriausiai vienuoliu), bet parod\xc4\x97 potrauk\xc4\xaf menams ir moksl\xc5\xb3 nebaig\xc4\x97. Sp\xc4\x97jama, kad pirm\xc4\x85sias dail\xc4\x97s pamokas jis gal\xc4\x97jo gauti i\xc5\xa1 giminai\xc4\x8di\xc5\xb3, kurie buvo menininkai. Vienas j\xc5\xb3, Francesco Francanzano, buvo Riberos mokiniu ir Salvatoras greitai prad\xc4\x97jo mokytis pas Chos\xc4\x99 de Riber\xc4\x85 ir Aniello Falcone. Pirmasis paveik\xc4\x97 jo stili\xc5\xb3, o antrasis \xe2\x88\x92 tematik\xc4\x85 (batalin\xc4\x97s scenos). Kai kurie \xc5\xa1altiniai teigia, kad b\xc5\xabdamas 18 met\xc5\xb3, mirus t\xc4\x97vui ir \xc5\xa1eimai dar labiau nugrimzdus \xc4\xaf skurd\xc4\x85, Salvatoras Roza es\xc4\x85 klajojo po piet\xc5\xb3 Italij\xc4\x85 ir buvo prisijung\xc4\x99s prie pl\xc4\x97\xc5\xa1ik\xc5\xb3 gaujos._NEWLINE_Neapolyje Salvatoras Roza kantriai dirbo, nor\xc4\x97damas i\xc5\xa1laikyti \xc5\xa1eim\xc4\x85. Jo eskizus pasteb\xc4\x97jo tuo metu \xc5\xbeymus ir auk\xc5\xa1tai vertintas dailininkas Lanfranco, kuris paskatino Salvator\xc4\x85 keltis \xc4\xaf Rom\xc4\x85. 1634-36\xc2\xa0m. Roza buvo Romoje, po to gr\xc4\xaf\xc5\xbeo \xc4\xaf Neapol\xc4\xaf. \xc5\xa0iuo laikotarpiu tap\xc4\x97 peiza\xc5\xbeus. 1638-39\xc2\xa0m. gyveno Romoje, buvo patronuotas Viterbo vyskupo Francesco Maria Brancaccio, kurio u\xc5\xbesakymu suk\xc5\xabr\xc4\x97 kelis religinius paveikslus. Roza buvo muzikantas ir aktorius, ra\xc5\xa1\xc4\x97 pjeses, satyras ir vienu metu tapo \xc5\xbeymiu Romoje. 1639\xc2\xa0m. karnavalo metu i\xc5\xa1juok\xc4\x97 vien\xc4\x85 \xc4\xaftakingiausi\xc5\xb3 ir garsiausi\xc5\xb3 Romos meninink\xc5\xb3 Bernin\xc4\xaf. Grei\xc4\x8diausiai d\xc4\x97l to paliko Rom\xc4\x85 ir 1640-46\xc2\xa0m. dirbo Florencijoje ir jos apylink\xc4\x97se. 1646\xc2\xa0m. gr\xc4\xaf\xc5\xbeo \xc4\xaf Neapol\xc4\xaf. Yra romantin\xc4\x97 istorija apie tai, kad Salvatoras Roza, kartu su kitais dailininkais, dalyvavo 1647\xc2\xa0m. Neapolio mai\xc5\xa1te prie\xc5\xa1 Ispanijos vald\xc5\xbei\xc4\x85. 1649\xc2\xa0m. Roza gr\xc4\xaf\xc5\xbeo \xc4\xaf Rom\xc4\x85, kur tap\xc4\x97 dideli\xc5\xb3 matmen\xc5\xb3 paveikslus istorin\xc4\x97mis senov\xc4\x97s Graikijos temomis. Tarpais lankydavosi Florencijoje. 1660\xc2\xa0m. Salvatoras Roza prad\xc4\x97jo u\xc5\xbesiimti grafika ir paruo\xc5\xa1\xc4\x97 s\xc4\x97kming\xc5\xb3 gravi\xc5\xabr\xc5\xb3 serij\xc4\x85. Viso suk\xc5\xabr\xc4\x97 apie 100 rai\xc5\xbeini\xc5\xb3._NEWLINE_Salvatoras Roza mir\xc4\x97 1673\xc2\xa0m. kovo 15 d. Prie\xc5\xa1 mirt\xc4\xaf ved\xc4\x97 Lukrecij\xc4\x85, kuri buvo 2 jo vaik\xc5\xb3 motina. Palaidotas Romos Santa Maria degli Angeli e dei Martiri ba\xc5\xbeny\xc4\x8dioje. Jo peiza\xc5\xbeai tur\xc4\x97jo \xc4\xaftakos Europos dailei. Roza XIX a. buvo laikomas vienu romantizmo pirmtak\xc5\xb3.'